《清晖阁》
宋代·袁说友

清晖杰阁几朝昏，吟咏曾喧白下门。
一别朱栏陪绮席，重来青草接荒村。
名章尚忆江秋句，短些谁招月夜魂。
老去情怀更萧瑟，懒从孤馆觅清樽。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。